b'\n_START_ARTICLE_\nAdrian Popa\n_START_SECTION_\nPolitehnica Timi\xc8\x99oara \xc8\x99i \xc3\xaempumuturile\n_START_PARAGRAPH_\nAdrian Popa a fost adus \xc3\xaen 2005 la Politehnica Timi\xc8\x99oara la 17 ani, juc\xc3\xa2nd 87 de meciuri pentru echipa secund\xc4\x83 a lui Poli, marc\xc3\xa2nd 26 de goluri. \xc3\x8en a doua jum\xc4\x83tate a sezonului 2007-2008 a reu\xc8\x99it un total de 9 goluri \xc3\xaen 10 meciuri pentru Politehnica II Timi\xc8\x99oara \xc3\xaen Liga a II-a, prinz\xc3\xa2nd astfel un \xc3\xaemprumut la \xc3\xaenceputul urm\xc4\x83torului sezon \xc3\xaen Liga a II-a, la nou-promovata CS Buftea. Popa \xc8\x99i-a continuat rapid ascensiunea, iar \xc3\xaen a doua parte a sezonului a fost \xc3\xaemprumutat \xc3\xaen Liga I, la Gloria Buz\xc4\x83u, echip\xc4\x83 aflat\xc4\x83 \xc3\xaen lupta \xc3\xaempotriva retrograd\xc4\x83rii, unde a jucat 13 meciuri.\n_START_SECTION_\nUniversitatea Cluj\n_START_PARAGRAPH_\n\xc3\x8en iulie 2009, Popa a semnat un contract cu Universitatea Cluj, echip\xc4\x83 ce juca \xc3\xaen seria a doua a Ligii secunde. De\xc8\x99i a impresionat pentru forma\xc8\x9bia clujean\xc4\x83, ajut\xc3\xa2ndu-i s\xc4\x83 promoveze, juc\xc4\x83torul a p\xc4\x83r\xc4\x83sit la finalul sezonului echipa, dup\xc4\x83 ce rela\xc8\x9bia sa cu conducerea clubului se deteriorase.\n_START_SECTION_\nConcordia Chiajna\n_START_PARAGRAPH_\nAdrian Popa a fost convins de antrenorul Concordiei Chiajna, Lauren\xc8\x9biu Dini\xc8\x9b\xc4\x83, s\xc4\x83 \xc3\xaencerce s\xc4\x83 reu\xc8\x99easc\xc4\x83 promovarea \xc3\xaen primul e\xc8\x99alon pentru al doilea an la r\xc3\xa2nd, de data asta juc\xc3\xa2nd \xc3\xaen prima serie a Ligii a II-a pentru forma\xc8\x9bia din Ilfov. Acesta a acceptat \xc8\x99i la finalul sezonului Concordia \xc8\x99i-a \xc3\xaendeplinit obiectivul, iar Adi Popa a fost p\xc4\x83strat \xc8\x99i pentru sezonul 2011-2012 al Ligii I. Popa a fost un juc\xc4\x83tor de baz\xc4\x83 pentru ilfoveni \xc3\xaen sezonul respectiv, fiind folosit \xc3\xaen 29 de meciuri \xc3\xaen campionat. Concordia a \xc3\xaenceput sezonul catastrofal, ocup\xc3\xa2nd locul 17 \xc3\xaen decembrie. Tot atunci, Dini\xc8\x9b\xc4\x83 a fost \xc3\xaenlocuit cu Lauren\xc8\x9biu Reghecampf, ce a avut ca obiectiv salvarea de la retrogradare. Acesta a schimbat aproape tot lotul echipei, aduc\xc3\xa2nd 17 juc\xc4\x83tori noi. Popa a fost \xc3\xaens\xc4\x83 p\xc4\x83strat, contribuind din plin la clasarea Concordiei pe locul 9 dup\xc4\x83 o a doua parte a sezonului \xc3\xaen care ilfovenii au reu\xc8\x99it 11 victorii din 16 meciuri. \xc3\x8en acel sezon, Popa a marcat 3 goluri \xc8\x99i a dat 9 pase decisive.\n_START_SECTION_\nSteaua Bucure\xc8\x99ti\n_START_PARAGRAPH_\nDup\xc4\x83 performan\xc8\x9ba extraordinar\xc4\x83 pe care au reu\xc8\x99it-o la Concordia Chiajna, at\xc3\xa2t antrenorul Lauren\xc8\x9biu Reghecampf, c\xc3\xa2t \xc8\x99i Adi Popa au fost oferta\xc8\x9bi de Steaua Bucure\xc8\x99ti, cea mai titrat\xc4\x83 echip\xc4\x83 din Rom\xc3\xa2nia. Astfel, Popa a ajuns \xc3\xaen Ghencea pentru suma de 500.000 de euro. Obiectivul Stelei era adjudecarea titlului, dup\xc4\x83 o pauz\xc4\x83 de 7 ani. Popa a ajuns la Steaua abia \xc3\xaen a 5-a etap\xc4\x83, dup\xc4\x83 ce \xc3\xaen precedenta reu\xc8\x99ise o dubl\xc4\x83 pentru ilfoveni \xc3\xaempotriva echipei FC Bra\xc8\x99ov. La Steaua, sub comanda fostului s\xc4\x83u antrenor, Popa nu a lipsit din niciun meci \xc3\xaen acel sezon, juc\xc3\xa2nd toate cele 29 de meciuri r\xc4\x83mase \xc3\xaen campionat, fiind \xc3\xaens\xc4\x83 titular \xc3\xaen doar 19 dintre acestea. A reu\xc8\x99it 9 assist-uri \xc8\x99i un gol. De asemenea, Popa a f\xc4\x83cut meciuri bune \xc8\x99i \xc3\xaen cupele europene, contribuind la calificarea din grupa E a Europa League 2012-2013, grup\xc4\x83 din care au mai f\xc4\x83cut parte VfB Stuttgart, FK Molde \xc8\x99i FC Copenhaga. De asemenea, Popa a fost titular \xc8\x99i \xc3\xaen meciurile din faza eliminatorie contra lui Ajax Amsterdam, 2-2 la general \xc8\x99i 4-2 la penalty-uri pentru Steaua \xc8\x99i contra lui Chelsea Londra, c\xc3\xa2nd Steaua a reu\xc8\x99it o victorie istoric\xc4\x83, \xc3\xaenving\xc3\xa2ndu-i cu 1-0 pe cei care erau campionii en-titre ai Ligii Campionilor. Popa a st\xc3\xa2rnit interesul unor cluburi din Europa dup\xc4\x83 sezonul bun pe care l-a f\xc4\x83cut, printre care \xc8\x99i Ajax. La finalul sezonului, Steaua a c\xc3\xa2\xc8\x99tigat al 24-lea titlu din istorie. \xc3\x8en al doilea sezon pentru Steaua, Popa a fost al treilea golgheter al campioanei, cu 7 goluri, dup\xc4\x83 atacan\xc8\x9bii Federico Piovaccari \xc8\x99i Claudiu Ke\xc8\x99er\xc3\xbc, contribuind decisiv la al dolea titlu consecutiv al echipei din Ghencea. Al treilea sezon pentru Adrian Popa la Steaua nu a f\xc4\x83cut not\xc4\x83 discordant\xc4\x83. Acesta a reu\xc8\x99it 5 goluri \xc8\x99i 6 assist-uri \xc3\xaen campionat \xc3\xaen 28 de meciuri \xc8\x99i a marcat o dubl\xc4\x83 \xc3\xaen finala Cupei Rom\xc3\xa2niei, terminata cu scorul de 3-0 \xc3\xaempotriva fostei sale echipe, Universitatea Cluj. Astfel, Popa a f\xc4\x83cut parte din echipa Stelei ce a reu\xc8\x99it tripla, c\xc3\xa2\xc8\x99tig\xc3\xa2nd toate trofeele interne: Liga I, Cupa Rom\xc3\xa2niei \xc8\x99i Cupa Ligii, cu Costel G\xc3\xa2lc\xc4\x83 pe banc\xc4\x83.'